
URBROJ: 2133-22-02-23-4
Žakanje, 06.10.2023.
Temeljem članka 50. Statuta Općine Žakanje (Službeni glasnik Općine Žakanje, 01/21), sukladno Programu potpora poljoprivredi na području Općine Žakanje za 2023. godini (Službeni glasnik Općine Žakanje, 07/23) (u nastavku: Program potpora), Općinski načelnik Općine Žakanje donosi
ODLUKU 
O RASPISIVANJU JAVNOG POZIVA ZA PODNOŠENJE ZAHTJEVA 
ZA DODJELU POTPORA U POLJOPRIVREDI ZA 2023. GODINU

UVODNE ODREDBE
Članak 1.
Ovom Odlukom raspisuje se Javni poziv za podnošenje zahtjeva za dodjelu potpora u poljoprivredi za 2023. godinu (u nastavku: Javni poziv).
KORISNICI POTPORA

Članak 2.
Korisnici bespovratnih sredstava iz Proračuna Općine Žakanje mogu biti: Poljoprivrednici registrirani pri Agenciji za plaćanje u poljoprivredi, ribarstvu i ruralnom razvoju, koji imaju sjedište/prebivalište na području Općine Žakanje, imaju poljoprivredne površine, stoku i poljoprivrednu proizvodnju za koju traže općinsku potporu na području Općine Žakanje ili susjednih Općina, koji podmiruju sve obveze prema Općini Žakanje i prema proračunu RH te koji su namjenski utrošili ranije dodijeljene potpore Općine Žakanje.
Sukladno Zakonu o poljoprivredi poljoprivrednik je fizička ili pravna osoba ili skupina fizičkih ili pravnih osoba koja obavlja poljoprivrednu djelatnost na području Republike Hrvatske, a obuhvaća sljedeće organizacijske oblike: obiteljsko poljoprivredno gospodarstvo, samoopskrbno poljoprivredno gospodarstvo, obrt registriran za obavljanje poljoprivredne djelatnosti, trgovačko društvo ili zadruga registrirana za obavljanje poljoprivredne djelatnosti te druga pravna osoba (u nastavku: poljoprivredna gospodarstva).
MJERE POTPORA MALE VRIJEDNOSTI
Članak 3.

Temeljem ove Odluke dodjeljivat će se potpore za slijedeće mjere:

1. Mjera 1: Potpore za uzgoj rasplodnih junica

2. Mjera 2: Potpore za premije osiguranja

3. Mjera 3: Potpore za umjetno osjemenjivanje krava i krmača

4. Mjera 4: Potpore za pčelarstvo

5. Mjera 5: Potpore za izgradnju/ rekonstrukciju/ opremanje višegodišnjih nasada

6. Mjera 6: Potpore za izgradnju/ rekonstrukciju/ opremanje gospodarskih objekata

7. Mjera 7: Potpore za nabavu poljoprivredne mehanizacije

8. Mjera 8: Potpore za tov junadi

9. Mjera 9: Potpore za izradu sjenaže i silaže

10. Mjera 10: Potpore za uzgoj ovaca i koza

11. Mjera 11: Potpore za analizu tla

12. Mjera 12: Potpore za stručni nadzor u ekološkoj poljoprivrednoj proizvodnji

13. Mjera 13: Potpore za izradu projektne dokumentacije

14. Mjera 14: Potpore za okrupnjivanje poljoprivrednog zemljišta
KRITERIJI ZA OSTVARIVANJE POTPORA I POTREBNA DOKUMENTACIJA:
Članak 4.
Kriteriji za ostvarivanje potpora, visina potpore i potrebna dokumentacija, definirani su u Programu potpora, koji je objavljen na web stranici Općine Žakanje.
Korisnik potpore male vrijednosti dužan je davatelju državne potpore dati izjavu o iznosima primljenih potpora male vrijednosti sukladno Uredbi Komisije EU br. 1408/2013 i 2019/316, odnosno Uredbi Komisije EU br. 1407/2013 i 2020/972.

Općina Žakanje dužna je korisniku potpore dostaviti obavijest da mu je dodijeljena potpora male vrijednosti sukladno Uredbi Komisije EU br. 1408/2013 i 2019/316, odnosno Uredbi Komisije EU br. 1407/2013 I 2020/972.
IZNOS POTPORE
Članak 5.
Financijska sredstva za provedbu ovog Pravilnika planirana su u Proračunu Općine Žakanje za 2023. godinu- Program 1023- Program potpora u poljoprivredi, Aktivnost A102301- Potpore poljoprivrednicima, sukladno financijskim mogućnostima i likvidnosti Proračuna.

Najviši iznos potpore koju jedan korisnik može ostvariti iz Proračuna Općine Žakanje u 2023. godinu, za sve mjere iz ovog Javnog poziva je 2.000,00 eura.
Sukladno članku 3. Uredbe Komisije (EU) br. 1408/2013 i 2019/316, ukupan iznos potpora male vrijednosti koji je dodijeljen jednom poduzetniku ne smije prijeći iznos od 20.000,00 EUR-a tijekom razdoblja od tri fiskalne godine.

NAČIN PRIJAVE
Članak 6.

Prijave će se podnositi isključivo putem web aplikacije, objavljene na internetskoj stranici Općine Žakanje.
Sve informacije mogu se dobiti u Jedinstvenom upravnom odjelu Općine Žakanje i putem elektronske pošte: natjecaji@opcina-zakanje.hr 
KONTROLA NAMJENSKOG KORIŠTENJA SREDSTAVA POTPORA MALE VRIJEDNOSTI

Članka 7.
Korisnik potpora dužan je omogućiti davatelju potpore kontrolu namjenskog korištenja dodijeljenih sredstava. Kontrolu na terenu provodi Jedinstveni upravni odjel Općine Žakanje, slučajnim odabirom korisnika.
OSTALE ODREDBE
Članak 8.

Zadužuje se Jedinstveni upravni odjel Općine Žakanje da objavi Javni poziv sukladno ovoj Odluci.

Članak 9.

Ova Odluka stupa na snagu danom donošenja, a objavit će se na internetskoj stranici Općine Žakanje www.opcina-zakanje.hr .

OPĆINSKI NAČELNIK
Danijel Jurkaš


